जाने कब रामू की गिरफ्त में कसाव आ गया। बात छुल-छुलाई की ही थी मगर रामू उसे छूकर भागता नहीं, टटोलता। नताशा को झुरझुरी आ जाती। वह सिकुड़कर गठरी बन जाती। रामू शुरू-शुरू में सहमकर छोड़ देता मगर दिन-ब-दिन उसकी ढिठाई बढ़ने लगी। नताशा उसे दाँत काट लेती या पंजे गड़ाकर अपने को छुड़ा लेती। मगर दोनों में से किसी का गुस्सा ठहर नहीं पाता। रामू उसे ही खोजता वह जान बूझकर उसे छकाती। मौका मिलते ही रामू उसे जकड़ लेता। वह खिल-खिल हँसती। दोनों हाथों से उसे मारती। जितना मारती उतना ही रामू उसे दबोचता। एक दिन लछमी ने देख लिया। कान पकड़ कर अन्दर ले गयी और स्त्री की मर्यादा का पहला और आख़िरी सबक सिखाया।